[bookmark: _GoBack]Na osnovu člana 189 Zakona o lokalnoj samoupravi ("Službeni list Crne Gore", br. 2/18 i 34/19), člana 13 i člana 135 Statuta opštine Mojkovac („Sl. list Crne Gore - opštinski propisi“, broj 29/18), Skupština opštine Mojkovac, na śednici održanoj __. marta 2020. godine, donijela je
Odluku o prihvatanju inicijative za realizaciju
saradnje i bratimljenja Opštine Mojkovac - Crna Gora 
sa Opštinom Veľký Meder - Slovačka republika

Član 1

 	Prihvata se inicijativa za realizaciju saradnje i bratimljenje Opštine Mojkovac sa Opštinom Veľký Meder (Veliki Meder) iz Slovačke republike.
Na principima izražene volje, međusobnog uvažavanja i obostranih interesa njihovih građana, Opština Mojkovac i Opština Veľký Meder (Veliki Meder) bratime se u cilju uspostavljanja saradnje u oblasti kulture, turizma, sporta, privrede, ekonomskog razvoja i svim drugim oblastima u kojima za to postoje obostrani interesi.

Član 2

 	Ovlašćuje se Predśednik Opštine Mojkovac da u ime Opštine Mojkovac nastavi i okonča aktivnosti vezane za saradnju i bratimljenje Opštine Mojkovac i Opštine Veľký Meder (Veliki Meder) iz Slovačke republike, odnosno potpiše odgovarajući Sporazum o saradnji i bratimljenju. 

Član 3
 
 	Ova odluka stupa na snagu osmog dana od dana objavljivanja u „Službenom listu Crne Gore - opštinski propisi".

Broj 05 - 
Mojkovac,  __. mart 2020. godine

OBRAZLOŽENJE
Pravni osnov za donošenje ove odluke sadržan je u 189 Zakona o lokalnoj samoupravi ("Službeni list Crne Gore", br. 2/18 i 34/19), kojim je propisano da opštine i asocijacija iz člana 187 ovog zakona, u okviru svojih nadležnosti, mogu slobodno sarađivati sa lokalnim zajednicama i asocijacijama drugih zemalja, radi ostvarivanja zajedničkih interesa i udruživati se u regionalne i međunarodne organizacije lokalnih vlasti.
Pravni osnov za donošenje ove odluke sadržan je i u članu 13 Statuta opštine Mojkovac („Sl. list Crne Gore - opštinski propisi“, broj 29/18) kojim je predviđeno da Opština ostvaruje saradnju u skladu sa zakonom i ovim Statutom, kao i u članu 135 istog statuta, kojim je predviđeno da:

„Opština ostvaruje saradnju sa drugim opštinama i gradovima u zemlji i inostranstvu u oblastima od zajedničkog interesa u skladu sa Ustavom i Zakonom.“

Međuopštinska saradnja između Opštine Mojkovac i Opštine Veľký Meder (Veliki Meder) započeta je potpisivanjem Memoranduma o razumijevanju 12. maja 2017. godine, u Velikom Mederu, nastavljena međusobnim pośetama zvaničnih delegacija ovih prijateljskih opština 2018 i 2019. godine, kada su predstavnici Opštine Veliki Meder bili gosti u Mojkovcu prilikom obilježavanja dana Opštine Mojkovac, dok je delegacija Opštine Mojkovac bila gost u Velikom Mederu 18. aprila 2019. godine, prilikom održavanja zvanične ceremonije obilježavanja ulaza u vojničko groblje iz Prvog svjetskog rata koje se nalazi u toj opštini, a na kojem je sahranjeno 447 crnogorskih žrtava za vrijeme vojne internacije u nekadašnjem logoru Nađmeđer (od čega je preko 20 stradalih interniraca sa teritorije današnje Opštine Mojkovac). Svečanost je održana u organizaciji opštine Veliki Meder i Ministarstva odbrane Vlade Slovačke republike, a tom prilikom je otkrivena zvanična crnogorska tabla sa grbom Crne Gore na kojoj stoji tekst:

,, U ZNAK SJEĆANJA NA 447 CRNOGORSKIH ŽRTAVA KOJI SU STRADALI U ZAROBLJENIČKOM LOGORU U VELIKOM MEDERU (NAGYMEGYER) ZA VRIJEME I. SVJETSKOG RATA (1914 – 1918) .”

Pored table namijenjene Crnogorcima, postavljene su i table za ostale četiri nacije čiji su stradalnici sahranjeni na navedenom vojničkom groblju i to: Rusija, Rumunija, Srbija, i Italija, (predstavnici ovih država su takođe prisustvovali zvaničnoj ceremoniji otkrivanja memorijalnih tabli svim stradalima za vrijeme zarobljeništva u toku I. svjetskog rata).
U skladu sa gore navedenim memorandumom Opština Mojkovac je u ime države Crne Gore inicirala adekvatnije obilježavanje navedenog vojničkog groblja u Velikom Mederu, što je naišlo na odobravanje od strane zvaničnika Opštine Veliki Meder, nakon čega je nadležno Ministarstvo odbrane Crne Gore preuzelo dalje aktivnosti po tom pitanju, dok je Opština Veliki Meder finansirala i uredila ulaz u navedeno vojničko groblje. 
Aktivnosti po pitanju navedenog vojničkog groblja predstavljaju samo početne korake u cilju inteziviranja saradnje između ove dvije opštine, imajući u vidu izuzetne privredne i turističke potencijale ovih opština, koje pored specifične istorijske povezanosti mogu ostvariti posebnu saradnju po pitanju ekonomskog razvoja, razmjene iskustava na svim nivoima, kao i sportske i kulturne saradnje. 
Inicijativu za uspostavljanjem većeg nivoa saradnje i bratimljenja pokrenula je Opština Veliki Meder donošenjem posebne odluke o saradnji sa Opštinom Mojkovac na Skupštini opštine Veliki Meder broj 10-MsZ/2019 od 18. septembra 2019. godine, koja je u zvaničnoj formi prevedena na engleski jezik i dostavljena Opštini Mojkovac 16. decembra 2019. godine.
Opština Veliki Meder se nalazi na jugozapadu Slovačke republike u Trnavskom kraju, administrativno pripada okrugu Dunajská Streda i ima oko 9.000 stanovnika.  
U ekonomskom smislu ova opština raspolaže izuzetnim privrednim potencijalima imajući u vidu činjenicu da na svojoj teritoriji gazduje izvorima termalnih voda od kojih prihoduje najveći dio sredstava u svom budžetu, pri čemu Veliki Meder predstavlja važno turističko mjesto u tom dijelu Slovačke republike. 
S obzirom da Mojkovac i Veliki Meder imaju značajne mogućnosti za uspostavljanje međusobne, kulturne i ekonomske saradnje, predlažem Skupštini opštine Mojkovac da usvoji ovu odluku.

